b'\n_START_ARTICLE_\nJo\xc5\xbeef Rant\n_START_SECTION_\n\xc5\xbdivljenje in delo\n_START_PARAGRAPH_\nMed letoma 1907 in 1915 je obiskoval gimnazijo v Kranju in Novem mestu. Maturiral je v Novem mestu. Med letoma 1918 in 1923 je \xc5\xa1tudiral medicino v Zagrebu in na Dunaju. Promoviral je na Dunaju leta 1923. Tam je med letoma 1926 in 1928 tudi opravil specializacijo za stomatologijo._NEWLINE_Po kon\xc4\x8dani specializaciji je imel do leta 1945 zasebno prakso v Ljubljani, obenem je zdravil tudi \xc4\x8deljustne po\xc5\xa1kodbe na kirur\xc5\xa1kem oddelku splo\xc5\xa1ne bolnice._NEWLINE_Udele\xc5\xbeil se je prve svetovne vojne, v kateri je postal invalid. Med drugo svetovno vojno je bil od leta 1941 dalje \xc4\x8dlan OF. Marca 1945 je bil zaprt. Po osvoboditvi je bil leta 1945 imenovan za rednega profesorja za stomatologijo na Medicinski fakulteti v Ljubljani in prvega predsednika novoustanovljene Stomatolo\xc5\xa1ke klinike. Zasnoval je razvoj stomatologije na Slovenskem, posvetil se je razvoju izobra\xc5\xbeevanja in gradnji nove Stomatolo\xc5\xa1ke klinike, ki je bila zgrajena leta 1954._NEWLINE_Posve\xc4\x8dal se je predvsem ortodontiji, preu\xc4\x8deval je tudi zobne in \xc4\x8deljustne anomalije ter \xc5\xa1kodljive zunanje vplive v postnatalnem \xc5\xbeivljenju na razvoj \xc4\x8deljusti. Med prvimi je opravil komparativne raziskave anatomije glave. Leta 1945 je ustanovil Zobozdravstveni vestnik. Leta 1950 je ustanovil Dru\xc5\xa1tvo zobozdravstvenih delavcev Slovenije. Do leta 1961 je bil tudi dru\xc5\xa1tveni predsednik. Ukvarjal se je tudi z lovstvom, kinologijo in numizmatiko._NEWLINE_Strokovne \xc4\x8dlanke je objavljal v Zobozdravstvenem vestniku._NEWLINE_Leta 1949 je bil odlikovan z redom dela II. stopnje. Leta 1970 je prejel Kidri\xc4\x8devo nagrado.'